આપણે ત્યાં હિન્દુ અને મુસ્લિમો, એમાંય કટ્ટર ધાર્મિક ગણાય એવા હિન્દુ મુસ્લિમ ભાઈઓ કોઈ મુદ્દે એક થઈ જાય, એ કલ્પના કેટલી સુંદર છે? અલબત્ત, વર્ષોથી ઘણા સમજદાર લોકો આવી કોશિશ કરતા રહ્યા છે, પણ ખાસ સફળતા નથી મળી, પરંતુ તાજેતરમાં સુપ્રીમ કોર્ટે એક ઐતિહાસિક ચુકાદો આપ્યો, ત્યારે આ કલ્પના સાકાર થયેલી લાગી. એવા સમાચાર આવ્યા કે ઉત્તર પ્રદેશમાં મુસ્લિમ ધર્મગુરુઓ અને હિન્દુવાદી સંગઠનોએ એક અવાજે ચુકાદાનો વિરોધ કર્યો.